钦定古今图书集成/理学汇编/文学典/第047卷 > 陆爽〈法言 侯白〉
## 钦定古今图书集成/理学汇编/文学典/第047卷 > 陆爽〈法言 侯白〉

按《隋书》本传，“爽字开明，魏郡临漳人也。祖顺宗，魏南
青州刺史。父概之，齐霍州刺史。爽少聪敏，年九岁就
学，日诵二千馀言。齐尚书仆射杨遵彦见而异之曰：
‘陆氏代有人焉。年十七，齐司州牧清河王岳召为主
簿，擢殿中侍御史，俄兼治书，累转中书侍郎。及齐灭，
周武帝闻其名，与杨休之、袁叔德等十馀人俱征入’”
关。诸人多将辎重，爽独载书数千卷。至长安，授宣纳
上士。高祖受禅，转太子内直监。寻迁太子洗马。与左
庶子宇文恺等撰《东宫典记》七十卷。朝廷以其博学
有口辨，陈人至境，常令迎劳。开皇十一年，卒官，时年
五十三。赠上仪同、宣州刺史，赐帛百疋。

子法言，敏学有家风，释褐承奉郎。初，爽之为洗马，尝
奏高祖云：“皇太子诸子未有嘉名，请依《春秋》之义，更
立名字。”上从之。及太子废，上追怒爽云：“我孙制名，宁
不自解，陆爽乃尔多事！扇惑于勇，亦由此人。其身虽
故，子孙并宜屏黜，终身不齿。”法言竟坐除名。

爽同郡侯白，字君素，好学，有捷才，性滑稽，尤辩俊。举
秀才，为儒林郎。通侻不恃威仪，好为诽谐杂说，人多
爱狎之。所在之处，观者如市。杨素甚狎之。素尝与牛
弘退朝，白谓素曰：“日之夕矣。”素大笑曰：“以我为牛羊
下来邪！”高祖闻其名，召与语，甚悦之，令于秘书省修
《国史》。每将擢之，高祖辄曰：“侯白不胜官而止。”后给五
品食，月馀而死。时人伤其薄命。著《旌异记》十五卷行
于世。